b'\n_START_ARTICLE_\nPekka Saarenheimo\n_START_SECTION_\nSeuraura\n_START_PARAGRAPH_\nSaarenheimo oli Kiekko-Kettujen (my\xc3\xb6hemmin Laser HT) kasvatti. H\xc3\xa4n siirtyi D-juniori-ik\xc3\xa4isen\xc3\xa4 Oulun K\xc3\xa4rppiin, jossa Saarenheimo teki SM-liigadebyyttins\xc3\xa4 kaudella 2000\xe2\x80\x932001, jolloin h\xc3\xa4n pelasi seitsem\xc3\xa4n runkosarja- ja nelj\xc3\xa4 playoff-ottelua tehden yhden sy\xc3\xb6tt\xc3\xb6pisteen. P\xc3\xa4\xc3\xa4osin Saarenheimo pelasi kauden viel\xc3\xa4 A-nuorissa. H\xc3\xa4n oli tehoilla 27+20=47 A-nuorten SM-liigan maalip\xc3\xb6rssin seitsem\xc3\xa4s, K\xc3\xa4rppien toiseksi paras pistemies Mika Py\xc3\xb6r\xc3\xa4l\xc3\xa4n j\xc3\xa4lkeen sek\xc3\xa4 toiseksi paras maalintekij\xc3\xa4 Juha-Pekka Haatajan j\xc3\xa4lkeen._NEWLINE_Kaudesta 2001\xe2\x80\x932002 Saarenheimo pelasi ison osan viel\xc3\xa4 A-nuorissa ja haki seitsem\xc3\xa4n Mestis-ottelun verran vauhtia Mikkelin Jukureista, kunnes h\xc3\xa4n vakiinnutti paikkansa K\xc3\xa4rppien SM-liigakokoonpanossa tehden 27 runkosarjaottelussa tulokastehot 2+4=6. Ensimm\xc3\xa4isen liigamaalinsa Saarenheimo teki 2. helmikuuta 2002 Tapparaa vastaan. Huhtikuussa 2002 h\xc3\xa4n teki kaksivuotisen jatkosopimuksen K\xc3\xa4rppien kanssa. Kausi 2002\xe2\x80\x932003 oli Saarenheimon ensimm\xc3\xa4inen kokonainen SM-liigassa ja h\xc3\xa4n teki kaikissa 56 runkosarjaottelussa tehot 7+8=15. Kev\xc3\xa4\xc3\xa4n 2003 pudotuspeleiss\xc3\xa4 Saarenheimo jakoi nelj\xc3\xa4ll\xc3\xa4 osumallaan K\xc3\xa4rppien sis\xc3\xa4isen maalip\xc3\xb6rssin voiton nelj\xc3\xa4n muun pelaajan kanssa ja voitti SM-hopeaa._NEWLINE_Saarenheimo voitti K\xc3\xa4rpiss\xc3\xa4 Suomenmestaruuden vuosina 2004 ja 2005. Kaudella 2003\xe2\x80\x932004 h\xc3\xa4n teki runkosarjassa 22 pistett\xc3\xa4 ja kaudella 2004\xe2\x80\x932005 35 pistett\xc3\xa4, mik\xc3\xa4 on Saarenheimon henkil\xc3\xb6kohtainen enn\xc3\xa4tys K\xc3\xa4rpiss\xc3\xa4. Kyseist\xc3\xa4 kautta pidet\xc3\xa4\xc3\xa4n my\xc3\xb6s h\xc3\xa4nen l\xc3\xa4pimurtonaan SM-liigassa. Kausi 2005\xe2\x80\x932006 Saarenheimolla p\xc3\xa4\xc3\xa4ttyi SM-pronssiin._NEWLINE_Kaudeksi 2006\xe2\x80\x932007 Saarenheimo siirtyi kaksivuotisella sopimuksella Rauman Lukkoon, jonne siirtyiv\xc3\xa4t samalla my\xc3\xb6s h\xc3\xa4nelle K\xc3\xa4rpist\xc3\xa4 tutut joukkuetoverit Juha-Pekka Haataja ja Henrik Juntunen. Saarenheimo teki joukkueessa ensimm\xc3\xa4isell\xc3\xa4 kaudellaan SM-liigan yhden kauden piste-enn\xc3\xa4tyksens\xc3\xa4 tehoilla 19+27=46, joilla h\xc3\xa4n oli joukkueen kolmanneksi paras maalintekij\xc3\xa4 ja nelj\xc3\xa4nneksi paras pistemies. Tammikuussa 2007 Saarenheimo ja Haataja pidensiv\xc3\xa4t sopimuksiaan vuodella kev\xc3\xa4\xc3\xa4seen 2009 saakka. He muodostivat Lukossa vaarallisen hy\xc3\xb6kk\xc3\xa4ysketjun Shayne Toporowskin kanssa. Toinen sopimuskausi 2006\xe2\x80\x932007 oli Saarenheimolta hieman edellist\xc3\xa4 vaisumpi, osittain Haatajan jalkavamman takia, mutta tehot 10+23=33 riittiv\xc3\xa4t kuitenkin Lukon sis\xc3\xa4isen pistep\xc3\xb6rssin toiseen sijaan. Kaudella 2008\xe2\x80\x932009 Saarenheimo teki liigauransa toiseksi parhaat pisteens\xc3\xa4 tehoilla 20+23=43, joilla h\xc3\xa4n oli Lukon toiseksi paras pistemies Haatajan j\xc3\xa4lkeen._NEWLINE_Saarenheimo palasi 2+1-vuotisella sopimuksella K\xc3\xa4rppiin kaudeksi 2009\xe2\x80\x932010. H\xc3\xa4n osoittautui kuitenkin pettymykseksi, kun 49 runkosarjaottelua toivat vain tehot 4+8=12. Saarenheimon kauteen mahtui my\xc3\xb6s per\xc3\xa4ti 32 ottelun mittainen maaliton putki. Elokuussa 2010 K\xc3\xa4rp\xc3\xa4t vuokrasi Saarenheimon Ruotsiin ja Elitserien-joukkue S\xc3\xb6dert\xc3\xa4lje SK:hon, jonne h\xc3\xa4n siirtyi vuoden mittaisella sopimuksella korvatakseen samalla loukkaantunutta Petri Pakaslahtea. Saarenheimo floppasi my\xc3\xb6s S\xc3\xb6dert\xc3\xa4ljess\xc3\xa4, jossa 22 runkosarjaottelua toivat kolme sy\xc3\xb6tt\xc3\xb6pistett\xc3\xa4. Tammikuussa 2011 joukkue lainasi h\xc3\xa4net loppukaudeksi sarjatasoa alemmas HockeyAllsvenskan-joukkue Tingsryds AIF:\xc3\xa4\xc3\xa4n. Jo Saarenheimon ensimm\xc3\xa4inen ottelu p\xc3\xa4\xc3\xa4ttyi siell\xc3\xa4 aivot\xc3\xa4r\xc3\xa4hdykseen. H\xc3\xa4n pelasi viel\xc3\xa4 kahdessa ottelussa, mutta oli loppukauden sivussa._NEWLINE_Saarenheimo k\xc3\xa4ytti K\xc3\xa4rppien kanssa olleen sopimuksen option ja jatkoi joukkueessa kaudella 2011\xe2\x80\x932012. H\xc3\xa4n vakiinnutti loppukaudesta paikkansa K\xc3\xa4rppien nelossentterin\xc3\xa4. Saarenheimo oli kauden j\xc3\xa4lkeen ilman joukkuetta syyskuuhun 2012 saakka, kunnes h\xc3\xa4n teki aluksi 3. marraskuuta 2012 asti kest\xc3\xa4neen sopimuksen Pelicansin kanssa. P\xc3\xa4iv\xc3\xa4 ennen sopimuksensa p\xc3\xa4\xc3\xa4ttymist\xc3\xa4 joukkue teki Saarenheimon kanssa loppukauden 2012\xe2\x80\x932013 kattavan jatkosopimuksen. Maaliskuussa 2013 h\xc3\xa4n teki kaksivuotisen jatkosopimuksen Pelicansin kanssa._NEWLINE_Kaudella 2014\xe2\x80\x932015 Saarenheimo k\xc3\xa4rsi loukkaantumisista ja pelasi vain 32 runkosarjaottelua. H\xc3\xa4n p\xc3\xa4\xc3\xa4tti lopettaa pelaajauransa kev\xc3\xa4\xc3\xa4seen 2015.\n_START_SECTION_\nMuuta\n_START_PARAGRAPH_\nSaarenheimo sai lempinimet "K\xc3\xa4si" (jokerikannattajilta) ja "Raksilan Maradona" (k\xc3\xa4rpp\xc3\xa4kannattajilta) heitt\xc3\xa4ess\xc3\xa4\xc3\xa4n 30. maaliskuuta 2003 v\xc3\xa4lier\xc3\xa4sarjan nelj\xc3\xa4nnen ottelun jatkoajalla kiekon Jokerien maaliin ajassa 90:57. Maali tarkastettiin videolta ja hyv\xc3\xa4ksyttiin sill\xc3\xa4 videotuomareilla ei ollut k\xc3\xa4yt\xc3\xb6ss\xc3\xa4 heiton n\xc3\xa4ytt\xc3\xa4nytt\xc3\xa4 kuvakulmaa. "Raksilan Maradona" viittaa argentiinalaisjalkapalloilija Diego Maradonaan, joka teki vastaavasti maalin k\xc3\xa4dell\xc3\xa4\xc3\xa4n vuoden 1986 MM-kilpailujen puoliv\xc3\xa4lieriss\xc3\xa4 Englantia vastaan.\n_START_SECTION_\nPerhe\n_START_PARAGRAPH_\nSaarenheimon perheeseen kuuluu Henna-vaimo ja kolme tyt\xc3\xa4rt\xc3\xa4.'